Քիմ Քաշքաշյան

Քիմ Քաշքաշյան (, ), հայազգի ամերիկյան ալտահար։

Կենսագրություն
Ծնվել է Դեթրոյթում, ալտ է սովորել Քարեն Թաթլի և լեգենդար ալտահար Ուոլթեր Թրամփլերի մոտ՝ Բալթիմորի Փիբոդի երաժշտական կոնսերվատորիայում։ Քաշքաշյանն իր գործիքի համար նոր երկերի ստեղծման երդվյալ կողմնակիցն է։ Քաշքաշյանը հաճախակի մասնակցում է ԱՄՆ-ի և Եվրոպայի խոշոր փառատոներին, այդ թվում՝ Մարլբորոյի, Զալցբուրգի, Լոքենհաուսի և Սթավանգերի փառատոներին։ Նա համագործակցել է Ֆելիքս Գալիմիրի, Ռոբերտ Լևինալի, Քիթ Ջարեթի, Գիդոն Քրեմերի, Դանիել Ֆիլիպսի, Յո-Յո Մայի հետ։ Քաշքաշյանը ձայնագրվել է ՙՍոնիի՚ համար և երեք տասնամյակ տևող համագործակցություն ունի Գերմանիայի ECM ֆիրմայի հետ։ Բրամսի սոնատների նրա ձայնագրությունը Ռոբերտ Լևինի հետ 1999-ին արժանացել է Էդիսոն մրցանակին։ 2000-ի հունիսին թողարկվել են Բարտոկի, Էոտվեոշի և Կուրտագի նրա ձայնագրությունները և արժանացել 2001 թ. Կաննի դասական մրցանակին՝ նվագախմբի հետ մենակատարի պրեմիերային ձայնագրության համար։ Քաշքաշյանի լայնածավալ մանկավարժական աշխատանքներն ընդգրկում են դասավանդումը Բլումինգթոնի Ինդիանա համալսարանում և Ֆրայբուրգի ու Բեռլինի կոնսերվատորիաներում (Գերմանիա)։ 2000-ի սեպտեմբերին նա սկսել է ալտ և կամերային երաժշտություն ուսուցանել Նոր Անգլիայի կոնսերվատորիայում (Բոստոն)։

Որպես մենակատար հանդես է գալիս Նյու Յորքի, Բեռլինի, Վիեննայի, Լոնդոնի, Միլանի Մյունխենի և Տոկիոյի ճանաչված նվագախմբերի հետ՝ Ռիկարդո Շայիի, Քրիստոֆ Էշենբախի, Ռիկարդո Մուտիի և այլ հայտնի դիրիժորների ղեկավարությամբ։ Մենահամերգներ է ունեցել Նյու Յորքում (Metropolitan Museum և 92nd Street "Y"), Բոստոնում, Վաշինգտոնում, Ֆիլադելֆիայում, Փիթսբուրգում, Սան Ֆրանցիսկոյում, Քլիվլենդում և Լոս Անջելեսում։

Համագործակցել է կոմպոզիտորներ Գուբայդուլինայի, Պենդերեցկու, Գիա Կանչելիի, Կուրտագի, Տիգրան Մանսուրյանի, Պյարտի, Բերիոյի և Էթվոշի հետ։

Նրա կամերային համերգների գործընկերներն են դաշնակահար Ռոբերտ Լևինը և հարվածային գործիքների հայտնի կատարող Ռոբին Շուլկովսկին։
Հանդես է եկել the Tokyo, Guarneri և Galimir Quartet-ների հետ, ինչպես նաև եզակի կազմ ունեցող՝ Գիդոն Կրեմեր, Դանիել Փիլիպս, Քիմ Քաշքաշյան և Յո-Յո Մա քառյակով։

2013 թվականին արժանացել է Գրեմմի մրցանակի՝ «Լավագույն դասական գործիքային սոլո կատարում» կատեգորիայում։

Ընտրյալ ձայնասկավառակներ
 1975 Asturiana
 1986 Elegies
 1995 Ulysses' Gaze Soundtrack
 2000 Hommage à Robert Schumann
 2000 Lachrymae
 2000 Bartok / Eötvös / Kurtág
 2001 Mozart - Kremer / Kashkashian / Yo-Yo Ma
 2002 Voci, Naturale
 2003 Hayren
 2004 Monodia
 2009 Neharot

Քաշքաշյանը կինոյում 
Քաշքաշյանը նկարահանվել է Ժան Լյուկ Գոդարի «Գերմանիա։ 9 - 0» կինոնկարում (1991)։
Քիմ Քաշքաշյանը Թեոդորոս Անգելոպուլոսի «Ուլիսի հայացքը» կինոնկարի (1995) երաժշտության կատարողներից մեկն է։

Մրցանակներ
Կանի դասական երաժշտության մրցանակ (2001).
Էդիսոնի երաժշտական մրցանակ (Նիդերլանդներ, 2003).

Ծանոթագրություններ

Արտաքին հղումներ
Լրատվություն ՀՀ մշակույթի նախարարության կայքում 
Քիմ Քաշքաշյանը NPR կայքում 
Հարցազրույց  

Ծագումով հայ ալտահարներ
Ամերիկացի ալտահարներ
«Գրեմմի» մրցանակի դափնեկիրներ
Ամերիկացի երաժիշտներ
Ամերիկահայ ջութակահարներ
Ամերիկահայ երաժիշտներ
Ամերիկահայ մանկավարժներ